

1. **Контекст**

С Регламент (ЕС) 2017/1004 на Европейския парламент и на Съвета за установяване на рамка на Съюза за събиране, управление и използване на данни в сектора на рибарството и за подкрепа при изготвянето на научни становища във връзка с общата политика в областта на рибарството[[1]](#footnote-1) се предоставя на Комисията правомощието да приема делегирани актове. Съгласно член 4 от посочения регламент Комисията приема многогодишна програма за събиране и управление на биологични, екологични, технически и социално-икономически данни в сектора на рибарството и на аквакултурите (EU MAP). С член 4, параграф 1 се предоставя на Комисията правомощието да приеме с делегиран акт подробен списък с изисквания за данните, за да се постигнат целите, определени в членове 2 и 25 от Регламент (ЕС) № 1380/2013 относно общата политика в областта на рибарството[[2]](#footnote-2), който е част от програмата EU MAP.

Правомощието да приема делегирани актове се предоставя за срок от 3 години, считано от 10 юли 2017 г. То се продължава мълчаливо за срок от 3 години, освен ако Европейският парламент или Съветът не възразят. В съответствие с член 24, параграф 2 Комисията трябва да изготвя доклад относно делегирането на правомощия[[3]](#footnote-3). С настоящия доклад се изпълнява това задължение.

1. **Упражняване на делегирани правомощия от страна на Комисията съгласно Регламент (ЕС) 2017/1004**

Срокът на многогодишната програма EU MAP за периода 2017—2019 г.[[4]](#footnote-4) изтече на 31 декември 2019 г. Комисията използва делегираното ѝ правомощие и прие Делегирано решение (ЕС) 2019/910 на Комисията от 13 март 2019 г. за утвърждаване на многогодишната програма на Съюза за събиране и управление на биологични, екологични, технически и социално-икономически данни в секторите на рибарството и аквакултурата[[5]](#footnote-5). С делегираното решение на Комисията се подновяват съответните разпоредби и правила, предвидени в Решение за изпълнение (ЕС) 2016/1251 на Комисията за периода 2020—2021 г., без да се променя същността на разпоредбите.

С Делегирано решение (ЕС) 2019/910 на Комисията беше утвърдена програмата EU MAP за периода 2020—2021 г. За целите на програмата EU MAP посоченото решение следва да се разглежда във връзка с Решение за изпълнение (ЕС) 2019/909 на Комисията[[6]](#footnote-6), прието на 18 февруари 2019 г. и също приложимо за периода 2020—2021 г.

1. **Заключение**

Комисията упражни делегираните ѝ правомощия след изтичането на срока на действие на Решение за изпълнение 2016/1251/ЕС на Комисията през 2019 г. С Делегирано решение (ЕС) 2019/910 на Комисията се установяват правната уредба, разпоредбите и правилата за създаване на многогодишната програма на Съюза за събиране, управление и използване на данни в секторите на рибарството и аквакултурата за периода 2020—2021 г., като по този начин се осигурява прилагането на Регламент (ЕС) 2017/1004 за посочения период. Комисията смята, че е необходимо да се удължи срокът на правомощието ѝ да приема делегирани актове, с които да се установят многогодишни програми на Съюза след 2021 г.

1. ОВ L 157, 20.6.2017 г., стр. 1—21, член 24. [↑](#footnote-ref-1)
2. ОВ L 354, 28.12.2013 г., стр. 22—61. [↑](#footnote-ref-2)
3. ОВ L 157, 20.6.2017 г., стр. 1—21, член 24. [↑](#footnote-ref-3)
4. Решение за изпълнение (ЕС) 2016/1251 на Комисията от 12 юли 2016 г. за приемане на многогодишна програма на Съюза за събиране, управление и използване на данни в секторите на рибарството и аквакултурите за периода 2017—2019 година (ОВ L 207, 1.8.2016 г., стр. 113—177). [↑](#footnote-ref-4)
5. ОВ L 145, 4.6.2019 г., стр. 27—84. [↑](#footnote-ref-5)
6. ОВ L 145, 4.6.2019 г., стр. 21—26. [↑](#footnote-ref-6)